2017.02.28.

Nemzeti Élelmiszerlánc-biztonsági Hivatal (Nébih)

Sajtóközlemény

Intelligens elemző rendszerrel erősíti ellenőrzéseit a Nébih

**A Nemzeti Élelmiszerlánc-biztonsági Hivatal (NÉBIH) a Kormányzati Informatikai Fejlesztési Ügynökséggel konzorciumban 3,820 milliárd forint vissza nem térítendő európai uniós támogatást nyert a Közigazgatás- és Közszolgáltatás- Fejlesztési Operatív Program KÖFOP-1.0.0-VEKOP-15 „Adminisztratív terhek csökkentése” című konstrukció keretében, amelyből tovább erősíti az eszköztárát az illegális tevékenységet végzők kiszűréséhez. Ebben kulcsfontosságú szerepe lesz az Intelligens Élelmiszerlánc-biztonsági Elemző Rendszer (Intel) kifejlesztésének és felhasználásának.**

A 2016 februárjában indult projekt keretében a komplex rendszer fejlesztése és tesztelése folyamatosan zajlik, várhatóan 2018. novemberben fejeződik be. Egyes részeit már hamarabb is használni fogják. Egyebek között bővítik az eszközparkot, annak érdekében, hogy az információkat hatékonyabban tudják feldolgozni, kockázati elemzési rendszert alakítanak ki, javítják a láncszintű elemezhetőséget, és az ügyféloldali folyamatokat elektronizálják. Zarka Péter osztályvezető ezen a rendezvényen az újdonságok között említette a keresztellenőrzéseket. Például az ekáer-ben rendelkezésre állnak adatok a termeléshez használt alapanyagok mennyiségéről, az ebből előállított késztermék mennyisége alapján lehet következtetni, hogy felhasználtak-e illegális alapanyagot. Az Intellel a hatóság képes lesz nyomon követni az állatokat az egyes állattartó telepeken, vagy azok között, ahogy az állati eredetű melléktermékeket és a járványügyi intézkedéseket is - sorolta.

2017. február 28-án tartották a projektindító rendezvényt, ahol Oravecz Márton a Nébih elnöke mutatta be a tervezett rendszert. Hozzátette: az intelligens adatelemzés hatékonyabb élelmiszerlánc-felügyeletet tesz lehetővé, az Intellel a hivatalhoz beérkező számos adatból, sokrétű információból adatbányászattal szűrik ki a jogsértéseket. Ismertetése szerint az új fejlesztéssel egy-egy járvány esetén is hatékonyabban, gyorsabban tud fellépni a hivatal, ahol több elektronikus eljárás kezdeményezhető. A kockázatok megelőzése, kezelése érdekében átfogó, költséghatékony kockázatelemzési rendszert alakítanak ki. A rendszer kialakítása során a meglévő rendszereket is korszerűsítik, továbbfejlesztik - ismertette.

A projekt címe: Intelligens élelmiszerlánc-biztonsági elemző rendszer létrehozása (röviden: Intel)

A projekt a Széchenyi 2020 program részeként valósul meg.

A projektről bővebb információ: [portal.nebih.gov.hu](http://portal.nebih.gov.hu)